**1 CIEĽ, ZAMERANIE AKTIVITY**

Cieľom našich aktivít bolo ukázať žiakom, že aj u nás sa dajú kúpiť hodnotné potraviny, kúpou ktorých podporujeme našu ekonomiku. Snažili sme sa ich naučiť vyberať si to, čo je lepšie, nie všetko dovezené je zdravé, chutné, dobré.

**2 VYUČOVACÍ PREDMET**

|  |  |  |  |
| --- | --- | --- | --- |
| **Aktivity** | **predmety** | **ročníky** | **témy** |
| *Krajina pôvodu* | GEG, VLS, PVC, SEE | 3.-9. ročník | Geografia jednotlivých krajín, odkiaľ pochádza, kde sa vyrába |
| *Naše potraviny – mapa* | GEG, VLS | 4. – 9. ročník | Slovensko |
| *Naše potraviny – letáky* | VYV, PVC, VUM | 4. – 9. ročník | Nesúvislý text, CGT, FING |
| *Čo všetko vyrábame?* | GEG, VLS | 4. – 9. ročník | Slovensko |
| *Oplatí sa kupovať naše potraviny?* | THO, ETV, MAT | 4. – 9. ročník | FNG, rodinný rozpočet, ako hospodáriť, cena a kvalita |
| *Aj v Anglicku nakúpime* | ANJ | II. stupeň | Nakupujeme, potraviny, frázy v obchode |
| *Logo – Kvalita SK* | VYV, PVC | I. stupeň | Slovensko |

**3 POMÔCKY**

|  |  |
| --- | --- |
| **Aktivity** | **pomôcky** |
| *Krajina pôvodu* | obaly potravín, koberec |
| *Naše potraviny – mapa* | mapa SVK, obaly potravín, lepiaca hmota |
| *Naše potraviny – letáky* | letáky, nožnice, Logá slovenských výrobkov |
| *Čo všetko vyrábame?* | obrázky našich výrobkov (potravín) z letákov |
| *Oplatí sa kupovať naše potraviny?* | pracovný list, čokolády (naša, zahr.), chrumky, kolové nápoje, poháre |
| *Aj v Anglicku nakúpime* | výkresy, nožničky, obrázky potravín |
| *Logo – Kvalita SK* | výkresy, predlohy, farbičky, fixky, slepá mapa SVK |

**4 PRÍPRAVA**

K realizácií jednotlivých aktivít bolo potrebné vybaviť, pripraviť:

* zbierať dlhodobejšie obaly slovenských potravín,
* mapa Slovenska,
* zbierať letáky, v ktorých sú slovenské potraviny s logom : Vyrobené na Slovensku, Kvalita SK, pod.,
* vytvoriť pracovný list, zahraničné potraviny (čokoláda, chrumky, kolový nápoj), domáce potraviny rovnakého druhu,
* materiál k nákupným taškám,
* návrhy na logá slovenskej výroby.

**5 PRIEBEH, REALIZÁCIA AKTIVITY**

1. ***Krajina pôvodu***

Deti zbierali, ešte s predstihom, rôzne obaly z potravín. Postupne ich prinášali do školy. Obaly ms eis rozložili na koberec, a hľadali sme krajinu pôvodu potraviny. Rovno sme ich triedili na dve kopy, slovenské a zahraničné potraviny. Nebolo jednoduché na mnohých obaloch nájsť krajinu pôvodu, chvíľu trvalo, kým deti pochopili, že krajina pôvodu a distribučná spoločnosť nie sú to isté. Počas aktivity sme zistili, aké potravín uprednostňujú pri nákupoch ich rodičia.

***2. Naše potraviny – mapa***

Obaly potravín, na ktorých sme našli uvedenú ako krajinu pôvodu Slovensko sme použili aj v ďalšej aktivite. Jednotlivé obaly sme priliepali na mapu Slovenska, hľadali sme výrobcu, mesto v ktorom sídli. Zistili sme, že najviac výrobkov, ktoré sa dostali do našich domácnosti, pochádzali zo západného Slovenska a Liptova. Ale zastúpenie sme našli v každom kúte Slovenska.

***3. Naše potraviny – letáky***

V ďalšej časti sme pracovali s letákmi obchodných reťazcov, v ktorých je vyznačené, či výrobok pochádza zo Slovenska. Ukázali sme si, aké logá a symboly majú pri produktoch hľadať a dali sme sa do práce. Obrázky potravín so spomínaným značením sme vystrihovali.

***4. Čo všetko vyrábame?***

Vystihnuté obrázky sme znova využili. Pracovali sme na koberci v kruhu. Postupne sme vytvárali plochy, kde sme ukladali obrázky: mäsa, mlieka, ovocia, zeleniny, múky, pochutiny a výrobky z nich. Aktivita bola dvojúčelná, deti spoznávali rôzne druhy potravín a zamýšľali sa nad ich hlavnou zložkou. Zistili sme, že naše reťazce nám ponúkajú v akciách najmenej ovocia a zeleniny slovenského pôvodu.

***5. Oplatí sa kupovať naše potraviny?***

Ďalšia aktivita bola zameraná na porovnanie ceny, kvality, chute a obaly potraviny vyrobenej u nás a potraviny vyrobenej v zahraničí. Svoje postrehy deti zaznamenávali do pracovných listov. Ochutnávali a porovnávali sme čokoládu, chrumky a kolový nápoj. Prekvapivé bolo zistenie, že slovenská čokoláda deťom chutila viac ako zahraničná. Pri kolových nápojoch už ich názor bol iný. Porovnávali sme aj ceny, kde sme zistili, že naše skúmané potraviny boli nepomerne lacnejšie.

***6. Aj v Anglicku nakúpime***

Na hodine ANJ sme sa zamerali na precvičovanie a rozširovanie slovnej zásoby. Vytvorili sme si z výkresov nákupné tašky a nakupovali sme. Svoj nákup sme si prilepili do tašky, pri pokladni nám predavač vypočítal sumu, ktorú bolo potrebné uhradiť. Aktivitou sme rozvíjali aj finančnú gramotnosť žiakov.

***7. Logo – Kvalita SK***

Posledná aktivita malá tvorivý zámer. Deti sme motivovali vytvorením nového Loga Kvality Sk. Vychádzali sme z farieb trikolóry a symbolov, ktoré k našej krajine patria. (viď PPT). Inšpirácie nám priniesla p. učiteľka a veľmi tvorivo pomáhala.

**6 ZHRNUTIE**

Zamerali sme sa na propagovanie slovenských potravín. Ukázali sme deťom, že aj my vieme vyprodukovať chutné, lacné a zdravé potraviny. Ukázali sme si na mape, kde sa množstvo potravín vyrába. Vytvorili sme nové logá, ktoré by mohli byť použité ako značka kvality slovenských produktov. Zostáva ním veriť, že deti sa niečo naučili, a že raz z nich budú kritickí a rozumní spotrebitelia.

**7 PRÍLOHY**

*Príloha č. 1* – pracovný list